|  |  |  |
| --- | --- | --- |
| Izvođenje radova neophodnih za završetak objekta hirurgije KBC “Dr Dragiša Mišović“, br. OP/4-2017/RD  Broj 6. | | |
| Broj | Pitanje | Odgovor |
| 1. | 1. Da li je moguće dostaviti samo prvu i poslednju stranicu okončanih situacija, obzirom da su izuzetno obimne (nekoliko registratora)? | 1. U cilju dokazivanja ispunjenosti predmetnog uslova koji se odnosi na poslovni kapacitet ponuđača, u delu dokaza koji se odnosi na okončane situacije po predmetnim ugovorima, ponuđači mogu da dostave prvu stranu, poslednju stranu i stranu (strane) okončanih situacija na kojima su navedeni podaci o rekapitulaciji po vrstama radova koji su bili predmet ugovora na koji se okončana situacija odnosi. Posle otvaranja ponuda naručilac može prilikom stručne ocene ponuda da u pisanom obliku zahteva od ponuđača dodatna objašnjenja koja će mu pomoći pri pregledu, vrednovanju i upoređivanju ponuda, a može da vrši kontrolu (uvid) kod ponuđača, odnosno njegovog podizvođača (čl.93. ZJN). |
| 2. | U Izmeni konkursne dokumentacije od 22.06.2017. godine, podnaslov Dodatni uslovi, u delu označenim brojem 2) Poslovni kapacitet, naručilac postavlja uslov:  „Da je ponuđač u prethodnih osam godina od dana objave Poziva na Portalu javnih nabavki realizovao:  1. Samostalno ili kao nosilac konzorcijuma realizovao ugovor minimalne vrednosti 350.000.000 RSD bez PDV koji se odnosi na radove na izgradnji novog ili rekonstrukciji, sanaciji ili adaptaciji postojećeg tehnološki sličnog objekta visokogradnje nakon čega je objekat pušten u redovnu upotrebu. Pod tehnološki sličnim objektima smatraju se: • Bolnice i ostale zgrade za zdravstvenu zaštitu izuzev zgrada za veterinarsko lečenje • Hoteli • Pogoni farmaceutske proizvodnje • Zgrade za naučnoistraživačke delatnosti 2. Izveo građevinske radove - na najmanje jednom objektu visokogradnje minimalne vrednosti 150.000.000 RSD bez PDV. 3. Izveo elektro-instalaterske radove - na najmanje jednom objektu visokogradnje minimalne vrednosti 100.000.000 RSD RSD bez PDV. 4. Izveo mašinske radove (grejanje, ventilacija, klimatizacija, instalacija medicinskih gasova i liftovi) – na najmanje jednom objektu visokogradnje minimalne vrednosti 100.000.000 RSD bez PDV. Navedeni projekti moraju biti započeti i uspešno okončani u traženom periodu.“  Na str. 13 Konkursne dokumentacije – podnaslov: Dokazivanje ispunjenosti obaveznih i dodatnih uslova ukoliko ponudu podnosi grupa ponuđača, tačka 3., određeno je: „Dodatne uslove grupa ponuđača ispunjava zajedno.“ Zakonom (čl. 81 st. 2 ) je određeno da svaki ponuđač iz grupe ponuđača mora da ispuni obavezne uslove iz člana 75. stav 1. tač. 1) do 4) ovog zakona, a da dodatne uslove u slučaju zajedničke ponude grupa ponuđača ispunjava zajedno osim ako naručilac iz opravdanih razloga ne odredi drugačije. Postavljeni zahtev u pogledu Poslovnog kapaciteta ponuđača mora biti u skladu sa načelom obezbeđivanja konkurencije (čl. 10 ZJN) i načelom jednakosti ponuđača (čl. 12 ZJN) kao i čl. 76 st. 6 koji nalaže da postavljeni uslovi ne diskriminišu ponuđače. To znači da naručilac ne može da ograniči konkurenciju, a posebno ne može onemogućavati bilo kojeg ponuđača da učestvuje u postupku javne nabavke neopravdanim korišćenjem „diskriminatorskih uslova, tehničkih specifikacija i kriterijuma“.  U konkretnom slučaju, naručilac je obavezan da opredeli uslove u pogledu Poslovnog kapaciteta na način da ih učesnici zajedničkoj ponudi ispunjavaju zajedno i da tako propisani uslovi budu prilagođeni vrednostima pojedinih radova iz Konkursne dokumentacije. Zahtev da samo jedan učesnik u zajedničkoj ponudi npr. mora ispuniti uslov da samostalno ili kao nosilac konzorcijuma ima zaključen ugovor za jedan objekat u traženoj vrednosti ili da su izvedeni radovi iste vrste npr. građevinski radovi - na jednom objektu visokogradnje, je ograničavajući i nije u skladu sa odredbama zakona po kojima dodatne uslove grupa ponuđača ispunjava zajedno. Iznosimo mišljenje da grupa ponuđača, u zajedničkoj ponudi, sigurno ima kapacitet da uspešno realizuju predmet ove nabavke. Visoko postavljene vrednosti, npr. za realizaciju ugovora u visini od 350.000.000 RSD (tačka 1.) ili za navedene radove za koje se traži referenca u visini od 100.000.000 RSD do 150.000.000 RSD bez PDV (tačke 2-4.) predstavljaju dovoljnu garanciju u pogledu zahtevanog poslovnog kapaciteta i isključuju mogućnost da se kroz zajedničku ponudu pojave ponuđači bez odgovarajućih referenci. Naručilac mora primeniti zakonsku odredbu po kojoj učesnici u zajedničkoj ponudi ovaj dodatni uslov ispunjavaju zajedno ili navesti koji su to opravdani razlozi zbog kojih je u Konkursnoj dokumentaciji odredio drugačije. Zahtevom da se dokaz o ispunjenosti ovako visoko postavljenih uslova veže za samo jedan ugovor i za jedan objekat, naručilac pokušava da isključi mogućnost da u zajedničkoj ponudi grupa ponuđača zajedno ispuni traženi uslov. To znači da nisu sporne vrednosti u smislu postavljenog nominalnog iznosa za određenu vrstu radova već pokušaj naručioca da se tražene vrednosti ispune na jednom objektu ili kroz jedan ugovor što nije u skladu sa odredbama zakona kojima se podstiče konkurentnost kako bi se omogućilo naručiocu da ima više ponuda i ostvari nižu cenu. Ukoliko shvatanje zainteresovanog lica u pogledu značenja ovog uslova iz Konkursne dokumentacije nije tačno, naručilac je obavezan da se o tome izjasni i pruži pojašnjenje u delu koji se tiče ispunjenja uslova kod zajedničke ponude. Imajući sve navedeno u vidu zinteresovano lice predlaže da se izmeni konkursna dokumentacija i omogući da grupa ponuđača zajedno ispuni uslove u pogledu zadatih vrednosti u tačkama 1 – 4 tako da se na svim mestima briše deo koji upućuje da se traženi uslov može ostvariti samo kroz jedan ugovor ili samo na jednom objektu. | Zahtevani uslov poslovnog kapaciteta u tački 1. je u logičkoj vezi sa predmetom javne nabavke, imajući u vidu tehničko-tehnološke karakteristike objekta na kome će se izvoditi radovi opisani u tehničkoj dokumentaciji koja je sastavni deo konkursne dokumentacije, namenu objekta, kao i vrstu radova koji će se izvoditi.  Naime, zbog kompleksnosti posla, vrednosti radova koje treba ugovoriti, kao i predviđenog roka za realizaciju, neophodno je da ponuđač dokaže da ima konkretnog iskustva u realizaciji i koordinaciji posla ovakvog obima i složenosti.  Iskustvo na izvođenju radova na jednom objektu kao celini i to objektu kapaciteta kao što je zahtevano ovim uslovom, značajan je pokazatelj i garant kvaliteta, što u konkretnoj nabavci ne sme biti dovedeno u pitanje kada se ima u vidu predmet javne nabavke, tj. sanacija objekta bolnice u kojem je definisano više sektora različite klase po pitanju čistoće vazduha i gde su predviđeni aparati koji uslovljavaju specifične obrade površina materijalima posebnih karakteristika, naročito hemijskih i bakterioloških.  Kroz opisane tehničko-tehnološke karakteristike objekta koji je predmet javne nabavke, naručilac je predočio uzročno-posledičnu vezu između uslova za učešće u postupku javne nabavke i njenog predmeta.  Shodno članu 10. stav 1. ZJN, naručilac ima obavezu da omogući što je moguće veću konkurenciju, ali to sa druge strane ne znači da ima obavezu da uslove za učestvovanje pojednostavljuje do nivoa koji neće obezbediti kvalitetne ponude, odnosno ponuđače koji su kvalifikovani da na kvalitetan i efikasan način izvrše predmetnu javnu nabavku. Dakle, uslove i zahteve u konkursnoj dokumentaciji, naručilac definiše prvenstveno polazeći od predmeta javne nabavke, njenih osnovnih karakteristika, specifičnosti i značaja, u ovom slučaju ne samo za naručioca, već i za širu društvenu zajednicu, odnosno za zadovoljavanje potreba od javnog interesa.  Takođe, imajući u vidu navode zainteresovanog lica koji se odnose na nivo konkurencije koja je omogućena na način predviđen konkursnom dokumentacijom, naručilac će u pogledu uslova poslovog kapaciteta pod tačkom 1, izvršiti izmenu konkursne dokumentacije u tom delu tako da će dozvoliti da navedeni uslov ponuđač ispuni samostalno ili kao učesnik u zajedničkoj ponudi. Izmena konkursne dokumentacije će biti izvršena i objavljena u skladu sa Zakonom o javnim nabavkama.  Na ovaj način naručilac je dao mogućnost da ponuđači kao dokaz poslovnog kapaciteta u tački 1. dostave reference da su izvodili predmetne radove samostalno, ali i kao učesnici u zajedničkoj ponudi, na jednom objektu, koji po obimu, karakteristikama, složenosti radova odgovara objektu koji je predmet javne nabavke, i na taj način otvorio konkurenciju, vodeći pri tom računa o svojim potrebama kako bi budući izvođači radova upravo bili izvođači koji imaju iskustvo i kapacitet koji odgovara obimu i vrsti radova koji su predmet ove javne nabavke.  Odredbom člana 76. stav 6. ZJN propisano je da naručilac određuje uslove za učešće u postupku tako da ti uslovi ne diskriminišu ponuđače i da su u logičkoj vezi sa predmetom javne nabavke. U smislu ovog člana naručilac određuje šta smatra poslovnim i finansijskim kapacitetom, ali je dužan da pri tome vodi računa da tako postavljen uslov bude u logičkoj vezi sa predmetom javne nabavke tj. da je zaista neophodan za realizaciju konkretne javne nabavke, kao i da je u srazmeri sa predmetom javne nabavke, a što se procenjuje prvenstveno u zavisnosti od procenjene vrednosti javne nabavke. Shodno svemu navedenom, a imajući u vidu činjenicu da poslovni kapacitet svakako predstavlja jedan od pokazatelja ozbiljnosti ponuđača, Naručilac je u postupku ove javne nabavke, nivo neophodnog poslovnog kapaciteta ponuđača odredio upravo srazmerno iznosu procenjene vrednosti javne nabavke, tj. vodio računa da isti bude u logičnoj korelaciji sa procenjenom vrednošću javne nabavke i u skladu sa osnovnim načelima javnih nabavki.  Naručilac posebno ukazuje na odredbu člana 77. stav 2. tačka 2. ZJN-a, kojim je propisano da ispunjenost uslova iz člana 76. stav 2. ZJN-a ponuđač dokazuje putem dostavljanja jednog ili više dokaza primerenih predmetu ugovora, količini i nameni, kao što je spisak najvažnijih izvedenih radova, isporučenih dobara ili pruženih usluga za period koji nije duži od osam godina za radove, odnosno pet godina za dobra i usluge, sa iznosima, datumima i listama kupaca, odnosno naručilaca. Imajući u vidu ovu odredbu zakona, proizilazi da je istom način određivanja predmetnog dokaza propisan tako da je predviđena gornja granica perioda za koji se definiše dokaz, u smislu da spisak najvažnijih izvedenih radova ne obuhvati period duži od osam godina. Smisao navedene norme jeste da se omogući što veća konkurencija među ponuđačima, odnosno da se pruži mogućnost učešća u postupcima javnih nabavki što većem broju ponuđača koji su u periodu od prethodnih osam godina izveli radove i na taj način ispunili uslov za učešće u postupku, što je naručilac u postupku ove javne nabavke upravo i učinio, dakle omogućio ponuđačima koji su u prethodnih osam godina izvodili radove na jednom objektu kao predmetni i time obezbedio konkurenciju među ponuđačima, što objektivno predstavlja dug vremenski period za koji se definiše predmetni dokaz, a istovremeno maksimalan predmetni dozvoljeni rok predviđen zakonom.  Po pitanju načina dokazivanja uslova poslovnog kapaciteta u delu koji se odnosi na tačke 2, 3 i 4, iz relevantnih odredaba konkursne dokumentacije proizilazi da se isti može ispuniti od strane učesnika u zajedničkoj ponudi zajedno, odnosno uslov može biti ispunjen i izvedenim predmetnim radovima u traženom iznosu na najmanje jednom objektu, čime se ne ograničava broj objekata na koji se ovaj uslov odnosi, jer najmanje na jednom objektu znači da taj uslov može biti ispunjen i ako su ti radovi u toj vrednosti bili izvedeni i na dva, tri ili više objekata, što znači i na većem broju objekata, tako da navodi iz postavljenog pitanja zainteresovanog lica po pitanju načina dokazivanja ovog uslova ne stoje. |

Komisija za javnu nabavku